
2026թ. 9 ամիսների ընթացքում ՀՀ ներքին գործերի նախարարության 
ներքին անվտանգության և հակակոռուպցիոն վարչության վերահսկողության արդյունքներով կիրառվել է 270 կարգապահական տույժ, 
հանցագործության ենթադրյալ դեպքերի հայտնաբերման փաստերով 
10 նյութեր ուղարկվել են նախաքննության մարմիններ 


2026 թվականի 9 ամիսների ընթացքում ՀՀ ներքին գործերի նախարարության ներքին անվտանգության և հակակոռուպցիոն վարչությունում կատարվել են 830 ծառայողական քննություններ և ուսումնասիրություններ: 
Նախարարության ենթակա ծառայությունների՝ Ոստիկանության, Փրկարար ծառայության, Միգրացիայի և քաղաքացիության ծառայության, նախարարության կառուցվածքային ստորաբաժանումների, ինչպես նաև ենթակա կազմակերպությունների (ՊՈԱԿ-ների) ծառայողների, քաղաքացիական ծառայողների և աշխատակիցների նկատմամբ կիրառվել են 270 կարգապահական տույժեր՝ հիմնականում ծառայողական պարտականություններն անհարգելի պատճառով չկատարելու կամ ոչ պատշաճ կատարելու, ծառայողական լիազորությունները կամ դրանցով պայմանավորված ազդեցությունը չարաշահելու, ծառայողական լիազորություններն անցնելու, ինչպես նաև կոպիտ խախտումներ կատարելու համար։ Մասնավորապես՝ 

· Ոստիկանության ծառայողների նկատմամբ կիրառվել է 244 կարգապահական տույժ, այդ թվում՝ 
· «Նախազգուշացում»`  14,
· «Նկատողություն»`  158,                                   
· «Խիստ նկատողություն»`  33, 
· «Հիմնական աշխատավարձի իջեցում մինչև 20 տոկոսով»՝  26,
· «Ծառայության դադարեցում»՝  13։

Միաժամանակ, ոստիկանության 16 ծառայող ազատվել է ոստիկանությունում ծառայությունից ոչ կարգապահական տույժի կարգով՝ «Ոստիկանությունում ծառայության մասին» օրենքի 45-րդ հոդվածի 1-ին մասի 9-րդ, 11.1-րդ կետերի և 1.2-րդ մասի հիմքերով, այն է՝ ոստիկանության ծառայողի նկատմամբ դատարանի մեղադրական դատավճիռն օրինական ուժի մեջ մտնելու, ոստիկանությունում ծառայության անցնելու` օրենսդրությամբ սահմանված կարգի խախտում հայտնաբերվելու, ինչպես նաև դիտավորյալ հանցանքի հատկանիշներ պարունակող արարքի առնչությամբ ոստիկանության ծառայողի նկատմամբ հարուցված քրեական հետապնդումը ոչ ռեաբիլիտացնող հիմքով դադարեցվելու հիմքերով։      
   
· Փրկարար ծառայության փրկարարական ծառայողների նկատմամբ կիրառվել է 4 կարգապահական տույժ, որից՝ 2 «Նկատողություն», 2 «Խիստ նկատողություն»։
Միաժամանակ, 1 փրկարարական ծառայող ազատվել է փրկարար ծառայությունից ոչ կարգապահական տույժի կարգով՝ «Փրկարար ծառայության մասին» օրենքի 61-րդ հոդվածի 1-ին մասի «ը» կետի, այն է՝ փրկարարական ծառայողի նկատմամբ դատարանի մեղադրական դատավճիռն օրինական ուժի մեջ մտնելու հիմքով։

· Միգրացիայի և քաղաքացիության ծառայության քաղաքացիական ծառայողների նկատմամբ կիրառվել է 9 կարգապահական տույժ, որից՝ 4 «Նախազգուշացում», 2 «Նկատողություն», 3 «Խիստ նկատողություն»։

· ՆԳՆ կառուցվածքային ստորաբաժանումների քաղաքացիական ծառայողների նկատմամբ կիրառվել է 2 կարգապահական տույժ, որից՝ 1 «Նախազգուշացում», 1 «Խիստ նկատողություն»։

· ՆԳՆ ենթակա պետական ոչ առևտրային կազմակերպությունների        (ՊՈԱԿ-ների) ծառայողների և աշխատողների նկատմամբ կիրառվել է 11 կարգապահական տույժ, որից՝ 10 «Նկատողություն», 1 «Խիստ նկատողություն»։

2026 թվականի 9 ամիսների ընթացքում ՆԳՆ ներքին անվտանգության և հակակոռուպցիոն վարչության կողմից նախապատրաստվել և նախաքննական մարմիններ են ուղարկվել ծառայողական քննությունների 10 նյութեր, որոնցով նախաձեռնվել են 9 քրեական վարույթներ ոստիկանության ծառայողների կողմից առերևույթ հանցագործություններ կատարելու փաստերով։
Նշված նյութերը պարունակել են պաշտոնեական լիազորությունները չարաշահելու  կամ անցնելու (այդ թվում՝ բռնության գործադրմամբ կամ դրա գործադրման սպառնալիքով), պաշտոնեական կեղծիքի, կեղծ փաստաթղթեր օգտագործելու, խոշտանգման, խարդախության, տրանսպորտային միջոցներ վարելու իրավունքից զրկված անձի կողմից տրանսպորտային միջոց վարելու դեպքեր։

Նշված ժամանակահատվածում ներքին գործերի նախարարությունում հրավիրվել է կարգապահական հանձնաժողովի 4 նիստ, որի ընթացքում քննարկվել են ոստիկանության 20 և փրկարարական 1 ծառայողի վերաբերյալ իրականացված ծառայողական քննությունների 19 նյութեր ու եզրակացություններ:
Փաստական հանգամանքները վերլուծելուց հետո կարգապահական հանձնաժողովը որոշում է կայացրել միջնորդել ծառայողական քննությունները նշանակած պաշտոնատար անձանց՝ ոստիկանության 19 և փրկարարական 1 ծառայողի ենթարկել կարգապահական պատասխանատվության՝ առաջարկելով կիրառել 7 ծառայողի նկատմամբ՝ «Խիստ նկատողություն» և 13 ծառայողի նկատմամբ՝ «Ծառայության դադարեցում» կարգապահական տույժերը, իսկ ոստիկանության 1 ծառայողի ազատել կարգապահական պատասխանատվությունից։

